আবদুল মাতলুব আহমাদ: রাজনৈতিক অস্থিরতার কারণে ব্যবসা বাণিজ্য এবং সাধারণ মানুষের ব্যাপক ক্ষতি হয়েছে। কিন্তু যে ক্ষতিটা হয়ে যায় সেটা সম্পূর্ণভাবে নিরাময় করা সম্ভব হয় না। যেমন একটা কাঁচের গ্লাস ভেঙ্গে গেলে সেটা আঠা দিয়ে পুনরায় জোড়া লাগানো যায়। কিন্তু জোড়া লাগানো গ্লাস কখনো নতুন গ্লাসের মতো হবে না। ব্যবসাও ঠিক এরকম একটা জিনিস। যদি ব্যবসার কোন ক্ষতি হয়ে যায় তাহলে কোনদিনই এ ক্ষতির সম্পূর্ণ নিরাময় হবে না। এখানে বড়জোর প্রণোদনার মাধ্যমে ক্ষতিগ্রস্ত ব্যবসায়িকে সাহায্য করা যেতে পারে। সরকার ইতিমধ্যে প্রণোদনা দেওয়ার চেষ্টা করেছে। যেমন বড় ব্যবসায়ির ক্ষেত্রে অর্থাৎ যাদের ৫০০ কোটি টাকার ওপর ঋণ রয়েছে তাদের সুদের হারে ছাড় দেয়া হয়েছে। পাশাপাশি ঋণ পরিশোধের সময়সীমা, ঋণ শ্রেনিকরণে ছাড় দেয়া হয়েছে। ফলে লোকসানের শিকার হওয়া বড় ব্যবসায়িরা লোকসান কাটাতে মোটামুটি একটা ভারসাম্যপূর্ণ জায়গায় দাঁড়াতে পারছে। ক্ষতিগ্রস্ত ছোট ও মধ্যম ব্যবসায়িদের ক্ষেত্রেও এ ধরণের পদক্ষেপ গ্রহণ করা যেতে পারে। যেমন চলমান হরতাল-অবরোধের কারণে ক্ষতিগ্রস্ত ছোট ও মধ্যম ব্যবসায়িদের ব্যাংক সুদ সম্পূর্ণ মওকুফ করা যেতে পারে। এখানে সুদ মওকুফ করতে হলে ব্যাংক আপত্তি জানাবে কারণ সেও তো ব্যবসায়ি। সুদ মওকুফের কারণে তাদেরও ক্ষতি হবে। সেক্ষেত্রে ব্যাংকগুলোকে সরকারের সাথে বসতে হবে। সরকারের কাছ থেকে ব্যাংক ক্ষতির একটা নির্দিষ্ট অংশ ক্ষতিপূরণ নিয়ে নেবে। অপরদিকে হরতাল অবরোধের কারণে যেসব ক্ষতিগ্রস্ত ছোট ব্যবসায়িরা সময়মত ঋণের টাকা পরিশোধ করতে পারবে না অন্তত ৬মাস তাদের ঋণ শ্রেনিকরণ করা যাবে না। তা না হলে পরবর্তিতে ছোট ব্যবসায়িরা ঋণ খেলাপি হওয়ার দরুণ ব্যাংক থেকে নতুন ঋণ পাবে না। যা তাদের আরো লোকসানের মুখে ফেলবে। আর সরকারও বিষয়টি বুঝতে পেরেছে। সে অনুযায়ী সরকার সুযোগও দিচ্ছে। এখন আমাদের সে সুযোগগুলো ব্যবহার করতে হবে। এ বিষয়ে এফবিসিসিআই যথাযথ ভূমিকা পালন করবে।